P9_TA(2022)0288

Plean Gníomhaíochta AE don gheilleagar sóisialta

Rún ó Pharlaimint na hEorpa an 6 Iúil 2022 maidir le plean gníomhaíochta AE don gheilleagar sóisialta (2021/2179(INI))

(2023/C 47/12)

Tá Parlaimint na hEorpa,

— ag féachaint do Cholún Eorpach na gCeart Sóisialta (EPSR),

— ag féachaint do theachtaireacht ón gCoimisiún an 9 Nollaig 2021 dar teideal Building an economy that works for people: an action plan for the social economy [Geilleagar a thógáil a oibríonn do dhaoine: plean gníomhaíochta don gheilleagar sóisialta] (COM(2021)0778),

— ag féachaint do Choinbhinsiún na Náisiún Aontaithe ar Chearta Daoine faoi Mhíchumas (UNCRPD), arna shíniú agus arna dhaingniú ag an Aontas Eorpach agus a Bhallstáit go léir, agus go háirithe d’Airteagal 27 de maidir le hobair agus fostaíocht,

— ag féachaint don teachtaireacht ón gCoimisiún an 3 Márta 2021 dar teideal Union of Equality: Strategy for the Rights of Persons with Disabilities 2021-2030 [An tAontas Comhionannais: Straitéis maidir le Cearta Daoine atá faoi Mhíchumas 2021-2030] (COM(2021)0101),

— ag féachaint do theachtaireacht ón gCoimisiún an 7 Deireadh Fómhair 2020 dar teideal A Union of Equality: EU Roma strategic framework for equality, inclusion and participation [Aontas Comhionannais: Creat straitéiseach an Aontais maidir le comhionannas, cuimsiú agus rannpháirtíocht na Romach] (COM(2020)0620) agus moladh ón gComhairle an 12 Márta 2021 maidir le comhionannas, cuimsiú agus rannpháirtíocht na Romach (2021/C 93/01),

— ag féachaint don teachtaireacht ón gCoimisiún an 2 Meitheamh 2021 dar teideal Economic policy coordination in 2021: overcoming COVID-19, supporting the recovery and modernising our economy [Comhordú an bheartais eacnamaíoch in 2021: COVID-19 a shárú, tacú leis an téarnamh agus ár ngeilleagar a nuachóiriú] (COM(2021)0500),

— ag féachaint do theachtaireacht ón gCoimisiún an 22 Samhain 2016 dar teideal Europe’s next leaders: the Start-up and Scale-up Initiative [Na chéad cheannairí eile a bheidh ag an Aontas: an Tionscnamh um Ghnólachtaí Nuathionscanta agus um Ghnólachtaí atá i mbun Fáis] (COM(2016)0733),

— ag féachaint don teachtaireacht ón gCoimisiún an 25 Deireadh Fómhair 2011 dar teideal Social Business Initiative – Creating a favourable climate for social enterprises, key stakeholders in the social economy and innovation [Tionscnamh Gnó Shóisialta – Aeráid fhabhrach a chruthú d’fhiontair shóisialta, do phríomh-gheallsealbhóirí sa gheilleagar sóisialta agus don nuálaíocht] (COM(2011)0682),

— ag féachaint don Teachtaireacht ón gCoimisiún an 23 Feabhra 2004 maidir le comharchumainn a chur chun cinn san Eoraip (COM(2004)0018),

— ag féachaint do Chlár Oibre Eorpach do Scileanna an 1 Iúil 2020 don iomaíochas inbhuanaithe, don chothroime shóisialta agus don athléimneacht,

— ag féachaint do Threoir 2014/24/AE ó Pharlaimint na hEorpa agus ón gComhairle an 26 Feabhra 2014 maidir le soláthar poiblí (1) (Treoir maidir le Soláthar Poiblí),

— ag féachaint do Ghealltanas Sóisialta Porto, arna shíniú ag Uachtaránacht na Portaingéile ar an gComhairle, ag Uachtaránacht Pharlaimint na hEorpa agus ag ionadaithe na gcomhpháirtíochta sóisialta agus na n-eagraíochtaí sochaí sibhialta,

— ag féachaint do Dhearbhú Porto an 8 Bealtaine 2021, arna fhormheas ag an gComhairle Eorpach,

— ag féachaint do na Conclúidí ón gComhairle an 7 Nollaig 2015 maidir le cur chun cinn an gheilleagair shóisialta mar phríomhspreagthóir na forbartha eacnamaíche agus sóisialta san Eoraip,

— ag féachaint don tuairim ó Choiste Eacnamaíoch agus Sóisialta na hEorpa an 19 Eanáir 2022 dar teideal Innovative financial instruments as part of the development of social impact companies [Ionstraimí airgeadais nuálacha mar chuid d’fhorbairt cuideachtaí tionchair shóisialta],

— ag féachaint do thuairim ó Choiste Eacnamaíoch agus Sóisialta na hEorpa an 27 Aibreán 2021 dar teideal The role of social economy in the creation of jobs and in the implementation of the European Pillar of Social Rights [Ról an gheilleagair shóisialta i gcruthú post agus i gcur chun feidhme Cholún Eorpach na gCeart Sóisialta],

— ag féachaint do thuairim ó Choiste Eacnamaíoch agus Sóisialta na hEorpa an 22 Meán Fómhair 2016 dar teideal The External Dimension of the Social Economy [An Ghné Sheachtrach den Gheilleagar Sóisialta].

— ag féachaint do thuairim ó Choiste Eacnamaíoch agus Sóisialta na hEorpa an 23 Nollaig 2009 maidir leis na cineálacha éagsúla fiontraíochta (2009/C 318/05),

— ag féachaint don tuairim ó Choiste an Réigiúin an 1 Iúil 2021 dar teideal An Action Plan for the Social Economy [Plean Gníomhaíochta don Gheilleagar Sóisialta] (CDR 5860/2020),

— ag féachaint d’fhaisnéisiú beartais 2022 ón gCoimisiún Eorpach agus ón Eagraíocht um Chomhar agus Forbairt Eacnamaíochta (ECFE) dar teideal “Making the Most of the Social Economy”s Contribution to the Circular Economy [An leas is fearr is féidir a bhaint as rannchuidiú an gheilleagair shóisialta leis an ngeilleagar ciorclach],

— ag féachaint do na Treoirlínte do Rialtais Áitiúla maidir le Beartais don Gheilleagar Sóisialta agus Dlúthpháirtíochta arna bhfoilsiú ag Institiúid Taighde na Náisiún Aontaithe um Fhorbairt Shóisialta in 2021,

— ag féachaint dá seasamh ar an gcéad léamh an 4 Aibreán 2019 maidir leis an togra le haghaidh rialachán ó Pharlaimint na hEorpa agus ón gComhairle maidir le Ciste Sóisialta na hEorpa Plus (CSE+) (2),

— ag féachaint do thuarascáil uaithi an 17 Feabhra 2022 ina bhfuil moltaí don Choimisiún maidir le reacht do chomhlachais trasteorann Eorpacha agus d’eagraíochtaí neamhbhrabúis (3),

— ag féachaint do rún uaithi an 16 Meán Fómhair 2021 maidir le dálaí oibre cothroma, cearta agus cosaint shóisialta d’oibrithe ardáin – cineálacha nua fostaíochta atá nasctha leis an bhforbairt dhigiteach (4),

— ag féachaint do rún uaithi an 7 Iúil 2021 ar mhór-roinn aosta atá ag dul in aois – deiseanna agus dúshláin a bhaineann leis an mbeartas maidir leis an aosú tar éis 2020 (5),

— ag féachaint do rún uaithi an 11 Feabhra 2021 maidir leis an Teachtaireacht ón gCoimisiún chuig Parlaimint na hEorpa, chuig an gComhairle, chuig Coiste Eacnamaíoch agus Sóisialta na hEorpa agus chuig Coiste na Réigiún, Clár Oibre Scileanna don Eoraip don iomaíochas inbhuanaithe, don chothroime shóisialta agus don athléimneacht (6),

— ag féachaint do rún uaithi an 23 Deireadh Fómhair 2018 maidir leis an ról atá ag rannpháirtíocht airgeadais na bhfostaithe maidir le poist a chruthú agus daoine dífhostaithe a athghníomhú (7),

— ag féachaint do rún uaithi an 24 Samhain 2020 dul i ngleic le rátaí easpa dídine in AE (8),

— ag féachaint do rún uaithi an 5 Iúil 2018 maille le moltaí don Choimisiún maidir le Reacht d’fhiontair shóisialta agus dlúthpháirtíochta (9),

— ag féachaint do rún uaithi an 10 Meán Fómhair 2015 maidir le Fiontraíocht Shóisialta agus Nuálaíocht Shóisialta chun an dífhostaíocht a chomhrac (10),

— ag féachaint do rún uaithi an 2 Iúil 2013 maidir leis an méid a chuireann comharchumainn leis an ngéarchéim a shárú (11),

— ag féachaint do thuairim uaithi an 2 Iúil 2013 maidir leis an togra le haghaidh rialachán ón gComhairle maidir leis an Reacht um Fhondúireacht Eorpach (12),

— ag féachaint do rún uaithi an 14 Márta 2013 maille le moltaí don Choimisiún maidir leis an Reacht do chumann frithpháirteach Eorpach (13),

— ag féachaint don teachtaireacht ón gCoimisiún an 20 Samhain 2012 dar teideal Social Business Initiative – Creating a favourable climate for social enterprises, key stakeholders in the social economy and innovation [Tionscnamh Gnó Shóisialta – Aeráid fhabhrach a chruthú d’fhiontair shóisialta, do phríomh-gheallsealbhóirí sa gheilleagar sóisialta agus don nuálaíocht] (14),

— ag féachaint do rún uaithi an 19 Feabhra 2009 maidir le Geilleagar Sóisialta (15),

— ag féachaint dá rún an 13 Márta 1987 maidir le comhlachais neamhbhrabúsacha sna Comhphobail Eorpacha (16),

— ag féachaint do Riail 54 dá Rialacha Nós Imeachta,

— ag féachaint don tuairim ón gCoiste um Fhorbairt Réigiúnach,

— ag féachaint don tuarascáil ón gCoiste um Fhostaíocht agus um Ghnóthaí Sóisialta (A9-0192/2022),

A. de bhrí go gcuimsítear leis an ngeilleagar sóisialta cineálacha éagsúla eintiteas príobháideach atá neamhspleách ar údaráis phoiblí, amhail comharchumainn, cumainn fhrithpháirteacha, comhlachais (lena n-áirítear carthanachtaí), fondúireachtaí, fiontair shóisialta, agus foirmeacha dlíthiúla eile, ar saintréith díobh uile prionsabail agus gnéithe éagsúla oibríochta agus eagraíochtúla amhail tosaíocht na ndaoine chomh maith le tábhacht na gcuspóirí sóisialta agus comhshaoil seachas brabús, athinfheistiú a dhéanamh ar an gcuid is mó den bhrabús agus barrachas in inbhuanaitheacht an eintitis agus an leas ginearálta a bhaineann le hearraí agus seirbhísí a sholáthar dá mbaill agus don tsochaí i gcoitinne, agus rialachas daonlathach nó rannpháirteach;

B. de bhrí, cé go bhfuil gá le sásraí bailithe sonraí inchomparáide maidir le hearnáil an gheilleagair shóisialta i dtíortha AE, deirtear go bhfuil 2,8 milliún eintiteas san Aontas Eorpach sa gheilleagar sóisialta agus go bhfostaítear thart ar 13,6 milliún oibrí (idir 0,6 agus 9,9 % den lucht saothair, ag brath ar an tír) de réir SEAP; de bhrí go n-athraíonn líon na n-eintiteas sa gheilleagar sóisialta agus an ráta fostaíochta san earnáil san Aontas ag brath ar an sainmhíniú ar eintiteas an gheilleagair shóisialta, ar mheastacháin agus ar staidreamh náisiúnta; de bhrí gur in earnáil na seirbhísí sóisialta atá níos mó ná an tríú cuid de na poist íoctha in earnáil an gheilleagair shóisialta; de bhrí go gcuireann an geilleagar sóisialta acmhainneacht neamhshaothraithe um chruthú post ar fáil agus gur uirlis thábhachtach é chun an t-eisiamh sóisialta agus an bhochtaineacht a chomhrac, go háirithe trí thionscnaimh fostaíochta gníomhaí a cuireadh ar bun i roinnt Ballstát, amhail gan aon chríocha le dífhostaíocht fhadtéarmach a bheith ann, agus de bhrí gur cheart don Choimisiún tionscnaimh reatha a liostú agus a mhapáil chun tuiscint níos fearr a bheith aige ar a bhfeidhmiú agus ar a n-éifeachtúlacht, agus chun dea-chleachtais a roinnt leis na Ballstáit;

C. de bhrí go bhfuil prionsabal na coimhdeachta ar cheann de na bunchlocha d’fheidhmiú an Aontais Eorpaigh; de bhrí go bhfuil an geilleagar sóisialta ar cheann de na samplaí is fearr dá chur i bhfeidhm;

D. de bhrí go raibh ról tábhachtach ag an ngeilleagar sóisialta maidir le maolú agus aghaidh a thabhairt ar thionchar gearrthéarmach agus fadtéarmach COVID-19 ar mhargadh sóisialta, ar shochaí agus ar gheilleagar AE, agus gur sheol sé agus gur rannchuidigh sé leis an athléimneacht eacnamaíoch agus sóisialta a bhuí le hinbhuanaitheacht na samhla sin;

E. de bhrí go rannchuidíonn an geilleagar sóisialta le córais leasa dhea-fheidhmiúla agus go bhfaigheann sé leas astu; de bhrí, áfach, gurb é an stát agus na húdaráis phoiblí atá freagrach i ndeireadh na dála as rochtain uilíoch, inacmhainne agus chomhionann na saoránach ar ardchaighdeán seirbhísí poiblí agus leasa a áirithiú; de bhrí go bhfuil ról comhlántach ag eagraíochtaí an gheilleagair shóisialta, agus gur cheart dóibh leanúint den ról sin, ach nach bhfuil siad in ionad seirbhísí túslíne a bheith á soláthar ag comhlachtaí poiblí stáit nó réigiúnacha;

F. de bhrí gur léirigh eintitis an gheilleagair shóisialta an-athléimneacht agus an nuálaíocht i gcoinne na héagothroime ach go raibh deacrachtaí acu le linn phaindéim COVID-19, amhail titim i ngníomhaíocht, cúlchistí teoranta airgid, nó an gá lena ngníomhaíocht ghnó a dhéanamh ar líne;

G. de bhrí gur spreag na dúshláin nua chomhshaoil, eacnamaíocha agus shóisialta, a d’éirigh níos práinní mar gheall ar an bpaindéim, machnamh níos doimhne ar ról an gheilleagair shóisialta;

H. de bhrí go bhfuil stair fhada, ach ilchineálach ag eintitis an gheilleagair shóisialta i dtromlach na mBallstát, a bhfuil dlíthe sonracha glactha sa réimse seo ag an gcuid is mó acu, agus go bhfuil siad tar éis cáil a thuilleamh mar ghníomhaithe margaidh ríthábhachtacha; de bhrí go bhfuil eintitis an gheilleagair shóisialta tar éis cáil a thuilleamh mar ghníomhaithe eacnamaíocha sóisialta agus eacnamaíocha ríthábhachtacha ar féidir leo ról tábhachtach a imirt sa mhargadh; de bhrí go bhfuil bacainní suntasacha os a gcomhair fós a chuireann bac ar a dtionchar eacnamaíoch agus ar a dtiochar sóisialta ar an iomlán; de bhrí gur gá do na Ballstáit reachtaíocht shonrach a ghlacadh chun na bacainní sin a shárú agus chun comhdhlúthú agus forbairt an gheilleagair shóisialta a chumasú, agus chun a áirithiú gur féidir le heintitis an gheilleagair shóisialta dul in iomaíocht go héifeachtach i ngach earnáil eacnamaíoch;

I. de bhrí go n-oibríonn eagraíochtaí an gheilleagair shóisialta i bpríomhearnálacha amhail an tsláinte, cúram fadtéarmach, oideachas sóisialta agus gairmoiliúint, cultúr agus cur chun cinn na hoidhreachta cultúrtha, ardteicneolaíochtaí, tithíocht, fóillíocht, an geilleagar ciorclach, fuinneamh in-athnuaite agus bainistiú dramhaíola; de bhrí, de bhua a saintréithe fréamhaithe, sóisialta agus áitiúla, gur cuid intreach den mhúnla sóisialta Eorpach iad;

J. de bhrí gur cuid ríthábhachtach de gheilleagar margaidh shóisialta AE é an geilleagar sóisialta agus gur spreagadh é do chur chun feidhme EPSR agus dá spriocanna; de bhrí go bhfuil ról ag eagraíochtaí an gheilleagair shóisialta sa Straitéis Tionsclaíochta nuashonraithe (17) toisc gurb iad is bunsraith do gheilleagar níos inbhuanaithe agus níos athléimní de chuid an Aontais nach bhfágfar aon duine ar lár;

K. de bhrí go gcuireann an t-aistriú digiteach go leor deiseanna ar fáil don gheilleagar sóisialta; de bhrí go bhfuil oiliúint de dhíth ar oibreoirí an gheilleagair shóisialta chun coimeád suas i margaí digiteacha iomaíocha gasta;

L. de bhrí go raibh ról tábhachtach ag eintitis an gheilleagair shóisialta go traidisiúnta i lánpháirtiú agus i bhfostaíocht oibrithe atá faoi mhíbhuntáiste, agus i soláthar seirbhísí dóibh freisin, go háirithe daoine atá faoi mhíchumas, lena n-áirítear trí Fhiontair Shóisialta maidir le Lánpháirtiú Oibre (WISE) faoi UNCRPD, rud a d’fheabhsaigh a bhfolláine agus a meabhairshláinte;

M. de bhrí go bhfuil earnáil na seirbhísí sóisialta, ar cuid den gheilleagar sóisialta í, ag déileáil le dúshláin amhail pá íseal agus dálaí oibre neamhbhuana, agus nach mór dul i ngleic leo go héifeachtach;

N. de bhrí gur féidir le comharchumainn ról a imirt i ndaonlathú na hoibre digití, mar shampla trí ardáin saothair faoi úinéireacht oibrithe a chruthú;

O. de bhrí go bhfuil ról gníomhach agus bunúsach ag níos mó ná 82,2 milliún saorálaí sa gheilleagar sóisialta (18); de bhrí go bhfuil an tsaorálaíocht tábhachtach don ghlúin óg agus do dhaoine aosta araon, agus gur deis thábhachtach í, i gcásanna áirithe, ról gníomhach a bheith ag duine sa tsochaí;

P. de bhrí gur léirítear, leis an staid mar atá faoi láthair mar thoradh ar an gcogadh san Úcráin, a thábhachtaí atá pobail áitiúla agus dlúthpháirtíocht san Aontas Eorpach agus sna tíortha a bhfuil teorainn acu leis an Úcráin; de bhrí, i gcoitinne, nach bhfuil an geilleagar sóisialta forbartha go maith sna tíortha sin; de bhrí go bhféadfadh rannpháirtíocht níos mó ó fhiontair an gheilleagair shóisialta a bheith ina buntáiste mór ó thaobh tacaíocht a chomhordú do dhídeanaithe na hÚcráine;

Q. de bhrí go bhfuil ról tábhachtach ag an ngeilleagar sóisialta maidir leis an aistriú cuimsitheach glas agus leis an aistriú digiteach a chur chun cinn;

R. de bhrí gur tharraing an Pharlaimint aird i rúin roimhe seo ar an tábhacht a bhaineann le forbairt gníomhaíochtaí trasteorann agus rochtain ar an margadh inmheánach a éascú do chumainn fhrithpháirteacha, do chomhlachais agus d’fhondúireachtaí;

S. de bhrí go ndéanann creat dlíthiúil agus beartais lena ndéantar fiontair chomhoibritheacha oibrithe a chosaint agus a chur chun cinn go leormhaith, sraith de bhearta beartais atá dírithe ar aistrithe gnó chuig fostaithe a éascú, agus ardleibhéal eagrúcháin agus comhdhlúthú comharchumann oibrithe in eagraíochtaí/cónaidhmithe rannchuidiú le haistrithe rathúla gnó chuig fostaithe;

T. de bhrí go bhfuil an-acmhainneacht ag samhail an gheilleagair shóisialta dul i bhfeidhm ar na pobail is leochailí agus is mó atá faoi mhíbhuntáiste, amhail na Romaigh, agus feabhas suntasach a chur ar an rochtain atá acu ar chearta, ar acmhainní agus ar sheirbhísí, chomh maith lena rannpháirtíocht ghairmiúil, shóisialta agus shibhialta;

U. de bhrí go measann infheisteoirí go mbaineann ardriosca le heagraíochtaí an gheilleagair shóisialta (19);

1. á chur in iúl gur geal léi plean gníomhaíochta don gheilleagar sóisialta (SEAP) de chuid an Choimisiúin, na treoirphrionsabail lena sainítear an geilleagar sóisialta a leagtar amach ann, an spreagadh polaitiúil a thugann sé d’fhorbairt an gheilleagair shóisialta, agus flúirse na mbeart a fhógraítear ann; ag tabhairt dá haire, áfach, go bhféadfaí gnéithe áirithe a bhaineann leis an bhfostaíocht agus le gnóthaí sóisialta sa gheilleagar sóisialta a neartú tuilleadh;

2. á chur i bhfios go láidir an iolracht atá ag aidhmeanna an gheilleagair shóisialta agus an ról tábhachtach atá aige maidir le feabhas a chur ar athléimneacht an gheilleagair, aistriú cothrom a áirithiú, neamhionannais a laghdú, deiseanna fostaíochta ar ardchaighdeán a chur ar fáil do ghrúpaí leochaileacha, maireachtáil neamhspleách a chur chun cinn, muintearas a chothú, cur i gcoinne bhánú an daonra agus forbairt na limistéar tuaithe a neartú, prionsabail EPSR a chur chun feidhme agus cóineasú sóisialta aníos a bhaint amach;

3. ag spreagadh na mBallstát leas a bhaint as scéimeanna earnáil an gheilleagair shóisialta chun prionsabail EPSR a chur chun feidhme;

4. á dhearbhú gur leag géarchéim COVID-19 béim ar an ról ríthábhachtach atá ag eagraíochtaí an gheilleagair shóisialta chun cabhrú le daoine aghaidh a thabhairt ar go leor deacrachtaí, agus ar an gcaoi sin comhtháthú sóisialta a ráthú, agus gur léirigh sí an ábharthacht agus an athléimneacht acu;

5. á mheas go bhfuil ábharthacht ar leith ag baint le gníomhaíocht an Aontas agus ar ghníomhaíochtaí náisiúnta sa chomhthéacs reatha ina bhfuil sé ríthábhachtach, i ngeall ar an ngéarchéim eacnamaíoch agus shóisialta de bharr COVID-19, leas iomlán a bhaint as acmhainneacht an gheilleagair shóisialta chun téarnamh eacnamaíoch a áirithiú, chun fiontraíocht shóisialta a chur chun cinn agus chun poist ar ardcháilíocht a chruthú; á chur i bhfáth go bhfuil ról ríthábhachtach ag eintitis an gheilleagair shóisialta chun athléimneacht an gheilleagair agus na sochaí a fheabhsú i bhfianaise phaindéim COVID-19;

6. á chur i bhfios go láidir gur gá níos mó a dhéanamh chun an tsamhail sin a chur chun cinn, in ainneoin gur foinse shuntasach d’fás eacnamaíoch agus cruthú post é an geilleagar sóisialta, lena n-áirítear maidir le prionsabail na dlúthpháirtíochta, an chuimsithe shóisialta agus na hinfheistíochta sóisialta atá mar bhonn léi; ag tathant ar an gCoimisiún agus ar na Ballstáit, dá bhrí sin, agus ar na húdaráis réigiúnacha agus áitiúla, dlús a chur le hiarrachtaí chun an geilleagar sóisialta a chur chun cinn tuilleadh agus gné an gheilleagair shóisialta a phríomhshruthú sna beartais, sna cláir agus sna cleachtais ábhartha, amhail iad siúd atá ábhartha d’aistrithe leanúnacha amhail an t-aistriú glas agus an t-aistriú digiteach ar leibhéal an Aontais agus ar fud an domhain trí ghníomhaíocht sheachtrach an Aontais;

7. á mholadh do na Ballstáit tacú le gníomhaithe an gheilleagair shóisialta chun cláir nuálaíochta sóisialta a fhorbairt lena bhfeabhsaítear forbairt agus soláthar seirbhísí sóisialta agus lena bhfeabhsaítear inrochtaineacht seirbhísí do na daoine is leochailí, lena n-áirítear daoine faoi mhíchumas agus daoine scothaosta;

8. ag athdhearbhú a hiarrata ( 20 ) go leagfar síos an prionsabal “tús áite d”fhiontair bheaga’ mar phrionsabal treorach i ndréachtú na reachtaíochta amach anseo agus i nglacadh beartas, gan na rialacha, na caighdeáin agus na cearta atá ann faoi láthair a lagú, amhail cosaint an chomhshaoil agus cosaint tomhaltóirí, ionas, ar lámh amháin, go gcuirfear níos mó tacaíochta ar fáil trí na creataí rialála do mhicrea-eintitis, d’eintitis bheaga agus mheánmhéide i gcur chun feidhme na rialacha agus na rialachán reatha, agus, ar an lámh eile, forbairt, inbhuanaitheacht agus fás an gheilleagair shóisialta a neartú;

9. á chreidiúint gur cheart straitéisí nithiúla agus bearta leantacha a mholadh chun cuspóirí SEAP a bhaint amach, agus an dlí náisiúnta agus na cleachtais náisiúnta á gcur san áireamh; á chur i bhfios go láidir gur gá tuilleadh mionsonraithe a dhéanamh ar na hidirnaisc idir an SEAP agus tionscnaimh eile de chuid an Aontais amhail Plean Gníomhaíochta Cholún Eorpach na gCeart Sóisialta, an Straitéis Eorpach um Míchumas nó an tArdán Eorpach chun an Easpa Dídine a Chomhrac; á mheas gur gá féilire a bhunú le haghaidh na ngníomhaíochtaí go léir a áirítear in SEAP chomh maith le faireachán agus meastóireacht a dhéanamh orthu, d’fhonn na húdaráis ábhartha a threorú maidir le cur chun feidhme SEAP agus comhleanúnachas beartais a áirithiú;

10. á thabhairt chun suntais toisc go ngníomhaíonn sí ar mhaithe leis an leas coiteann, go gcruthaíonn eintitis an gheilleagair shóisialta poist, go soláthraíonn siad earraí agus seirbhísí atá nuálach ó thaobh cúrsaí sóisialta de, go n-éascaíonn siad an cuimsiú sóisialta agus go gcuireann siad geilleagar níos inbhuanaithe chun cinn atá fréamhaithe go háitiúil; á chur i bhfios go láidir, nuair a bhíonn oibrithe faoi mhíbhuntáiste agus réigiúin faoi mhíbhuntáiste i gceist le ról an gheilleagair shóisialta maidir le fostaíocht a chruthú agus a chothabháil, go bhfuil gá le tacaíocht iomchuí chun aitheantas cuí a thabhairt do na heintitis sin;

11. á chur in iúl gurb oth léi go bhfuil 11,6 % de na poist in earnáil phríobháideach na mBallstát neamhdhearbhaithe agus á thabhairt chun suntais go bhfuil gá le bearta beartais chun obair neamhdhearbhaithe a chomhrac agus cearta oibrithe a fhorghníomhú go héifeachtach; á thabhairt chun suntais an rannchuidiú ó eagraíochtaí an gheilleagair shóisialta, agus go háirithe comharchumainn, chun obair neamhdhearbhaithe a chomhrac;

12. á thabhairt chun suntais an gá atá ann na féidearthachtaí a bhaineann le cistiú poiblí díreach a chur chun cinn i bhfoirm deontas, e.g. trí chistí AE, chomh maith le hinfheistíochtaí príobháideacha in earnáil an gheilleagair shóisialta, go háirithe i bhfianaise an éilimh mhéadaithe ar sheirbhísí arna soláthar ag eagraíochtaí den gheilleagar sóisialta le linn phaindéim COVID-19 agus sa téarnamh iar-phaindéimeach;

13. á athdhearbhú, chun acmhainneacht iomlán SEAP a bhaint amach, nach mór don Choimisiún agus do na Ballstáit a ráthú nach bhfágfar aon duine ar lár le cur chun feidhme SEAP agus go n-áiritheofar leis comhpháirtíocht iomlán do gheallsealbhóirí uile an gheilleagair shóisialta, lena n-áirítear soláthraithe seirbhísí sóisialta neamhbhrabúis agus an tsochaí shibhialta ar gach leibhéal, lena n-áirítear carthanachtaí eaglais-bhunaithe, chun soiléireacht agus comhordúchán idir na gníomhaithe uile a áirithiú;

Timpeallacht chumasaithe a chruthú don gheilleagar sóisialta

14. á mheabhrú do na Ballstáit go gceadaítear leis an Treoir maidir le Soláthar Poiblí d’údaráis chonarthacha an soláthar poiblí a úsáid chun cuspóirí comhshaoil agus sóisialta a shaothrú, agus, go háirithe, go gceadaítear leis nósanna imeachta tairisceana forchoimeádta d’eintitis a fhreagraíonn do chritéir cháilíochta agus arb é is príomhaidhm dóibh daoine faoi mhíchumas nó grúpaí eile atá i mbaol an eisiaimh shóisialta a chuimsiú sa lucht saothair; á iarraidh ar na húdaráis phoiblí soláthar poiblí atá freagrach ó thaobh na sochaí agus an chomhshaoil de a aithint mar infheistíocht sa chreatlach socheacnamaíoch ag a bhfuil an-acmhainneacht chun cuspóirí sóisialta agus iomaíocha a chomhcheangal; á chur i bhfios gur féidir cur san áireamh ceanglas comhshaoil agus sóisialta i dtairiscintí a bheith bunriachtanach chun earnáil an gheilleagair shóisialta a fhorbairt; á iarraidh ar an gCoimisiún soláthar poiblí atá freagrach go sóisialta agus dea-chleachtais a chur chun cinn tuilleadh chun borradh a chur faoi chleachtais ghnó atá freagrach go sóisialta agus á mholadh do na Ballstáit chun díriú ar an gcuspóir an cistiú poiblí ar fad a eisíoctar i bhfoirm conarthaí soláthair phoiblí a bheith coinníollach ar chomhlíonadh na n-oibleagáidí is infheidhme i réimsí an dlí comhshaoil, shóisialta agus saothair arna bhunú faoi dhlí an Aontais nó faoin dlí náisiúnta, faoi chomhaontuithe comhchoiteanna nó faoin dlí idirnáisiúnta comhshaoil, sóisialta agus saothair;

15. ag spreagadh na mBallstát straitéisí a ghlacadh go córasach lena ndírítear ar sholáthar poiblí a fhorbairt a bheidh freagrach ar bhonn sóisialta, agus, ar an gcaoi sin, nasc a bhunú ar fud réimsí beartais idir seirbhísí agus táirgí a sholáthar agus a rannchuidiú maidir le cuspóirí sóisialta a bhaint amach; á mheas nach mór trasuí na Treorach maidir le Soláthar Poiblí a cheangal le tionscnaimh chun cur leis an eolas faoin gcaidreamh idir caiteachas poiblí agus an méid a chuireann sé le SFIanna na Náisiún Aontaithe a bhaint amach, agus chun acmhainneacht na n-oifigeach soláthair phoiblí agus eagraíochtaí an gheilleagair shóisialta a fhorbairt; á mholadh d’oifigigh soláthair phoiblí comhairliúcháin réamh-mhargaidh a dhéanamh sula ndréachtófar doiciméid tairisceana d’fhonn tuiscint níos fearr a fháil ar an méid is féidir le heintitis sa gheilleagar sóisialta a thairiscint agus ar an gcaoi ar féidir leo ceanglais tairisceana a chomhlíonadh; á iarraidh ar sholáthróirí gan conarthaí a dhámhachtain ar bhonn an phraghais is ísle amháin ach ar an luach is fearr, agus ar an gcaoi sin critéir cháilíochta agus dálaí tionchair shóisialta a chur san áireamh; á iarraidh ar na Ballstáit trédhearcacht a fheabhsú agus éilliú sa soláthar poiblí a chosc; á thabhairt chun suntais gur gá go bhféachfadh na húdaráis ábhartha ar an gcomhar agus ar chomhpháirtíochtaí maidir le rochtain ar sholáthar poiblí ag eintitis den gheilleagar sóisialta, mar atá i roinnt Ballstát;

16. á thabhairt chun suntais gur féidir le ceannach thar barr amach ag oibrithe a bheith ina réiteach féideartha chun cosc a chur ar chaillteanas post a eascraíonn as athstruchtúrú; á chur in iúl gur geal léi na tionscnaimh atá ann faoi láthair sna Ballstáit chun oibrithe a bhfuil suim acu i bpróiseas ceannaigh thar barr amach a chur ar fáil dóibh agus comharchumainn atá ag teacht as ceannaigh thar barr amach ag oibrithe le struchtúir tacaíochta gnó, lena n-áirítear comhairle dlí, tacaíocht airgeadais, cúnamh chun pleananna gnó a ullmhú agus na sonraí atá de dhíth ar infheisteoirí seachtracha a sholáthar; á mholadh do Bhallstáit eile tionscnaimh chomhchosúla a chur chun feidhme agus an t-ábhar sin a chur san áireamh i moladh 2023 ón gComhairle chun tacaíocht bhreise a thabhairt do na tionscnaimh sin ar an leibhéal réigiúnach agus ar an leibhéal náisiúnta; á thabhairt chun suntais an ról atá ag ionadaithe oibrithe, lena n-áirítear ceardchumainn, maidir le tacaíocht a thabhairt do chónaidhmeanna comharchumann lena gcuidítear le ceannach thar barr amach ag oibrithe, agus maidir le nascadh leo, chun feabhas a chur ar an seans go n-éireoidh leo;

17. á chur i bhfáth ar a riachtanaí atá sé go leanfadh an Coimisiún de bheith ag obair go dlúth leis na Ballstáit chun uirlisí agus réitigh a shainaithint chun deireadh a chur le bacainní agus chun dlús a chur le nósanna imeachta dlíthiúla chun úinéireacht fiontair a aistriú chuig na fostaithe trí chomharchumainn oibrithe nó trí chineálacha eile eintiteas den gheilleagar sóisialta atá faoi úinéireacht na n-oibrithe; á iarraidh ar an gCoimisiún ardán AE a bhunú chun dea-chleachtais a mhalartú idir na Ballstáit, údaráis áitiúla agus réigiúnacha agus líonraí geilleagair shóisialta;

18. á chur i bhfios go láidir a thábhachtaí atá sé an tsamhail chomhoibritheach agus a prionsabail maidir le rannpháirtíocht na n-oibrithe agus an daonlathas a chur chun cinn; ag spreagadh na mBallstát timpeallacht dhlíthiúil fhabhrach a chruthú do bhunú agus d’fheidhmiú comharchumann, lena n-áirítear comharchumainn oibrithe;

19. á thabhairt chun suntais an obair atá á déanamh ag an Aontas faoi láthair chun an tacsanomaíocht le haghaidh maoiniú inbhuanaithe a leathnú chuig cuspóirí sóisialta; á mheas gur gá go mbeadh tacsanomaíocht AE ábhartha ó thaobh cúrsaí sóisialta de, agus staid na micrifhiontar agus na FBManna á gcur san áireamh ag an am céanna, ós rud é gur féidir léi a bheith ina spreagadh d’infheistíocht sa gheilleagar sóisialta má tá an infheistíocht sin ailínithe mar is ceart le prionsabail agus gnéithe an gheilleagair shóisialta;

20. á thabhairt chun suntais ar a thábhachtaí atá sé pleanáil ghnó agus scileanna cur chun feidhme agus meastóireachta eintitis an gheilleagair shóisialta a neartú, chomh maith le litearthacht ábhartha sna meáin, scileanna bainistíochta, ceannaireacht rannpháirteach, foghlaim ar feadh an tsaoil, athléimneacht agus scileanna atá de dhíth d’aistrithe leanúnacha, lena n-áirítear an t-aistriú glas agus an t-aistriú digiteach, trí thacú leis an gComhaontas um an nGeilleagar Sóisialta agus um Scileanna Cóngarachta; ag tnúth leis an “gComhshocrú um Scileanna don Gheilleagar Sóisialta” atá ar na bacáin chun infheistíocht a dhéanamh sna scileanna sin; agus á iarraidh ar gheallsealbhóirí an gheilleagair shóisialta ailíniú iomlán a dhéanamh le spriocanna EPSR trína áirithiú go gcuirfear oiliúint ar 60 % ar a laghad dá bhfostaithe gach bliain faoi 2030;

21. á iarraidh ar an gCoimisiún infheistíocht sa tionchar sóisialta a spreagadh agus measúnú a dhéanamh ar na bearta atá ann cheana chun rannpháirtíocht na saoránach i dtionscnaimh airgeadais a bhfuil tionchar sóisialta acu a mhéadú d’fhonn cur le cistiú eintiteas sa gheilleagar sóisialta agus le hinfheictheacht na n-eintiteas sin;

22. á iarraidh ar an gCoimisiún scrúdú cúramach a dhéanamh, i gcomhar le geallsealbhóirí an gheilleagair shóisialta agus leis an lucht acadúil, ar indéantacht agus ar phraiticiúlacht na mbannaí tionchair shóisialta;

23. á chur in iúl gurb oth léi nach bhfuil eintitis an gheilleagair shóisialta leordhóthanach i gcuraclaim an oideachais phríomhshrutha scoile agus an ardoideachais ( 21 ) ; i bhfianaise an méid sin, á iarraidh ar chomhlachtaí ionadaíocha na hearnála agus ar na húdaráis phoiblí ábhartha, i gcomhpháirtíocht leis na geallsealbhóirí ábhartha, athbhreithniú agus meastóireacht a dhéanamh ar na curaclaim ar gach leibhéal oideachais, ón mbunoideachas go dtí an t-ardoideachas, lena n-áirítear gairmoiliúint agus oiliúint oideachais, agus moltaí beartais a chur ar aghaidh; á chur i bhfios go láidir a riachtanaí atá sé an geilleagar sóisialta a chur chun cinn i measc daoine óga; á iarraidh ar an gCoimisiún comhoibriú leanúnach a áirithiú idir an Lárionad Eorpach Inniúlachtaí um Nuálaíocht Shóisialta agus institiúidí ardoideachais i ngach Ballstát leis an aidhm tionscadail chomhpháirteacha a fhorbairt agus feasacht a mhúscailt ar na deiseanna a chuireann an geilleagar sóisialta ar fáil d’fhiontraithe óga amach anseo agus do ghrúpaí faoi ghannionadaíocht, amhail daoine faoi mhíchumas, mná, daoine scothaosta agus grúpaí leochaileacha ó thaobh na sochaí de;

24. á thabhairt chun suntais gur ceannairí iad eintitis an gheilleagair shóisialta le blianta fada a bhí i mbun samhlacha gnó ciorclacha a chur chun feidhme, go háirithe maidir le gníomhaíochtaí athúsáide, deisithe agus athchúrsála, agus ar an gcaoi sin gur chuir siad dlús leis an aistriú chuig an ngeilleagar ciorclach agus treisiú leis an mbéim ar thionchar dearfach sóisialta ( 22 ) , ag tacú leis an tionscnamh ón gCoimisiún acmhainneacht an gheilleagair shóisialta a neartú agus seirbhísí agus táirgí níos glaise a fhorbairt tuilleadh;

25. á thabhairt chun suntais cineál ar leith na gcomharchumann fuinnimh in-athnuaite sa gheilleagar sóisialta, mar chuid de na comhphobail fuinnimh, sa chóras fuinnimh agus iad ag cur chun cinn cleachtais inbhuanaithe táirgthe agus tomhaltais fuinnimh, úinéireacht an phobail agus nuálaíocht shóisialta a neartú, tairbhí forleathana a ghiniúint agus is féidir iad a úsáid chun slándáil an tsoláthair a áirithiú in áiteanna iargúlta agus ar oileáin áirithe;

26. á thabhairt chun suntais an ról bunúsach atá ag eintitis an gheilleagair shóisialta, lena n-áirítear eintitis fhrithpháirteacha, in earnáil an chúraim agus á chur i bhfios go láidir acmhainneacht thábhachtach fáis an gheilleagair shóisialta sa réimse sin, lena bhféadfar freagairt don éileamh méadaithe ar sheirbhísí cúraim agus aghaidh a thabhairt ar dhúshláin leanúnacha amhail aosú déimeagrafach; á iarraidh ar an gCoimisiún agus ar na Ballstáit tacú le hearnáil cúraim ardcháilíochta le beartais oiriúnacha agus a áirithiú go n-áiritheofar, leis an athbhreithniú ar Státchabhair a dhéanfar go luath, go mbeidh níos mó solúbthachta ann d’eintitis an gheilleagair shóisialta a sholáthraíonn seirbhísí sóisialta agus cúraim sláinte;

27. á thabhairt chun suntais a thábhachtaí atá sé níos mó tábhachta a chur le modheolaíochtaí agus cleachtais chun tionchar sóisialta a thomhas; á iarraidh ar an gCoimisiún, le tacaíocht ó gheallsealbhóirí gheilleagar sóisialta na hEorpa, measúnú cúramach a dhéanamh ar fhorbairt modheolaíochtaí maidir le tionchar sóisialta a thomhas, a d’fhéadfadh a bheith oiriúnach d’éagsúlacht na n-eintiteas sa gheilleagar sóisialta agus tuilleadh infheistíochtaí sóisialta a mhealladh;

28. á chur i bhfios go láidir a thábhachtaí atá an geilleagar sóisialta ó thaobh comhionannas inscne a chur chun cinn de agus deiseanna fostaíochta a chur ar fáil do mhná, go háirithe dóibh siúd atá i staideanna leochaileacha; á chur i bhfáth go bhféadfadh sé a bheith ina phointe iontrála lena n-éascaítear an t-aistriú ó fhostaíocht neamhfhoirmiúil go fostaíocht fhoirmiúil; ag tabhairt dá haire gur minic gurb ionann mná agus níos mó ná 60 % den lucht saothair sa gheilleagar sóisialta, agus go dtuairiscítear go bhfuil bearnaí sa phá agus sa cheannaireacht níos ísle; á iarraidh ar an gCoimisiún agus ar na Ballstáit deireadh a chur leis na bacainní ar mhná ar fad chun comhionannas inscne a bhaint amach; á iarraidh go neartófaí gné na hinscne i mbeartais agus go neartófaí rochtain ar mhaoiniú do mhná atá rannpháirteach in eintitis an gheilleagair shóisialta i bhfianaise na ndeacrachtaí níos mó a bhíonn ag mná maidir le rochtain a fháil ar mhaoiniú i gcomparáid le fir; á iarraidh ar an gCoimisiún ról soiléir a shainaithint don gheilleagar sóisialta sa straitéis cúraim Eorpach atá ar na bacáin;

29. á iarraidh ar an gCoimisiún agus ar na Ballstáit comhpháirtíochtaí náisiúnta, trasnáisiúnta agus idir-réigiúnacha fothaithe acmhainneachta agus comhaontuithe foirmiúla le líonraí den gheilleagar sóisialta agus lena n-eagraíochtaí ionadaíocha a chur ar bun; á chur i bhfios gur gá a áirithiú go mbeidh na dálaí ann chun tuilleadh forbartha agus gairmiúlachta a dhéanamh ar eintitis an gheilleagair shóisialta, ar féidir iad a dhéanamh trí sheirbhísí comhairleacha a sholáthar amhail meantóireacht agus cóitseáil shaincheaptha, maoiniú a dhéanamh ar fhothú acmhainneachta, ar oiliúint agus ar oideachas, ar scileanna agus ar uas-sciliú nó athoiliúint, ar sheirbhísí gorlainne agus ar rochtain ar chomhairle dlí;

30. á thabhairt chun suntais an ról lárnach a d’fhéadfadh a bheith ag teicneolaíochtaí nua agus ag an intleacht shaorga i gcruthú post agus i bhforbairt agus i méadú an gheilleagair shóisialta, nuair is inrochtana do chách iad; á chur i bhfáth a thábhachtaí atá sé go dtabharfaí d“fhiontraithe agus d”fhostaithe an gheilleagair shóisialta rochtain fheabhsaithe ar chláir oiliúna maidir le scileanna digiteacha agus teicneolaíochtaí forbartha, ar leibhéal an Aontais agus ar an leibhéal náisiúnta araon, agus béim ar leith á leagan ar oibrithe leochaileacha, agus á iarraidh ar an gCoimisiún agus ar na Ballstáit féachaint conas is féidir le gnólachtaí príomhshrutha, leis an earnáil phoiblí agus le heintitis an gheilleagair shóisialta comhoibriú chun an méid sin a bhaint amach; ag tabhairt dá haire gur cheart an t-aistriú digiteach sa gheilleagar sóisialta a spreagadh, inter alia , trí chánachas, trí sholáthar poiblí agus trí státchabhair;

31. á thabhairt chun suntais gur bealach é an geilleagar sóisialta chun dúshláin uirbeacha a réiteach; á iarraidh go ndíreofar cistiú ar an leibhéal áitiúil, lena n-áirítear i limistéir uirbeacha;

32. á chur in iúl gur geal léi go bhfuil straitéisí agus pleananna gníomhaíochta uaillmhianacha ag a lán údarás áitiúil agus réigiúnach cheana féin chun an geilleagar sóisialta a chur chun cinn; á aithint gur gá cur leis an acmhainneacht ar an leibhéal áitiúil agus réigiúnach agus dul i ngleic le riachtanais shonracha eagraíochtaí den gheilleagar sóisialta trasteorann, go háirithe i gceantair thuaithe, i gceantair oileánacha agus i gceantair iargúlta; á iarraidh ar na Ballstáit forbairt straitéisí réigiúnacha don gheilleagar sóisialta a spreagadh i ngach réigiún agus acmhainní airgeadais a leithdháileadh de réir tosaíochtaí arna sainiú go háitiúil; á áitiú ar an gCoimisiún forléargas a fhoilsiú ar éagsúlacht fhoirmeacha dlíthiúla an gheilleagair shóisialta atá ann faoi láthair sna Ballstáit, ionas gur féidir le húdaráis áitiúla agus réigiúnacha díriú orthu agus a straitéisí á n-ullmhú acu;

Leas a bhaint as acmhainneacht iomlán ionstraimí an Aontais chun go mbeidh an geilleagar sóisialta faoi bhláth

33. á iarraidh ar na Ballstáit maoiniú spriocdhírithe a chur ar fáil d’eintitis den gheilleagar sóisialta agus lánúsáid a bhaint as cistí reatha an Aontais chun earnáil an gheilleagair shóisialta a chur chun cinn agus dlús a chur lena n-iarrachtaí na cistí a chuirtear ar fáil dóibh don gheilleagar sóisialta a ghlacadh;

34. á mheas gur gá é a dhéanamh níos éasca d’fhiontair an gheilleagair shóisialta rochtain a fháil ar chistí Eorpacha, lena n-áirítear i gcomhthéacs comhpháirtíochtaí poiblí/príobháideacha, gan a gcineál dlíthiúil a shaobhadh, agus a rannpháirtíocht ghníomhach a chur chun cinn maidir le clár oibre an bheartais Eorpaigh a shainiú, amhail i gcomhthéacs chur chun feidhme EPSR;

35. á chur in iúl gur geal léi an togra maidir le Tairseach Aonair nua AE don Gheilleagar Sóisialta a sheoladh in 2023; á chur i bhfios go láidir go bhfuil sé d’acmhainneacht ag an tionscnamh seo tacú le heintitis an gheilleagair shóisialta maidir le faisnéis agus treoir thábhachtach a chur ar fáil maidir le cistiú, beartais, líonraí agus ardáin ábhartha de chuid an Aontais chomh maith le tionscnaimh ghaolmhara;

36. ag tabhairt dá haire go bhfuil deiseanna ar fáil faoi InvestEU chun tacú leis an ngeilleagar sóisialta; ag tathant ar an gCoimisiún agus ar na comhpháirtithe cur chun feidhme táirgí airgeadais a dhearadh a bheidh curtha in oiriúint do riachtanais fhiontair an gheilleagair shóisialta faoin Ionú Infheistíochta Sóisialta agus Scileanna agus acmhainní leordhóthanacha a leithdháileadh ar na táirgí sin agus béim á leagan ar thionscadail a dhéileálann i gcomhthráth leis an gclaochlú digiteach agus leis an aistriú glas; ag tabhairt dá h-aire gur cheart critéir fhónta incháilitheachta a fhorbairt chun díriú ar idirghabhálaithe airgeadais a thacaíonn go sonrach leis an ngeilleagar sóisialta agus á mheas gur cheart seirbhísí comhairleacha a chur ar fáil faoi Mhol Comhairleach InvestEU chun an leas is fearr is féidir a bhaint as acmhainneacht na n-idirghabhálaithe airgeadais sin teacht i dtír ar chlár InvestEU; á iarraidh ar an gCoimisiún a áirithiú go mbeidh rochtain ag eintitis an gheilleagair shóisialta ar tháirgí airgeadais InvestEU eile, amhail na táirgí sin atá dírithe ar FBManna, arb iad micreaeintitis, eintitis bheaga agus eintitis mheánmhéide an chuid is mó de na heintitis sin, ionas go bhféadfar píblíne tionscadal a fhorbairt ar ábhair thábhachtacha agus feabhas a chur ar inbhuanaitheacht eacnamaíoch fhadtéarmach na n-eintiteas sa gheilleagar sóisialta mar aon lena nglacadh le réitigh nuálacha;

37. ag tabhairt dá haire, go háirithe, go bhfuil ról lárnach ag cistí an bheartais chomhtháthaithe, lena n-áirítear Ciste Sóisialta na hEorpa Plus (CSE+) agus Ciste Forbraíochta Réigiúnaí-an Ciste Comhtháthaithe, maidir le tionscadail an gheilleagair shóisialta a mhaoiniú; ag meabhrú chuspóirí sonracha CSE+ maidir le rochtain ar fhostaíocht a fheabhsú do gach cuardaitheoir poist, go háirithe daoine óga, chomh maith leis an bhféinfhostaíocht agus an geilleagar sóisialta a chur chun cinn; á mheabhrú do na Ballstáit gur féidir le húdaráis soláthair phoiblí an maoiniú ó CSE+ a úsáid chun “éascaitheoirí an chlásail shóisialta” a mhaoiniú, i.e. gairmithe a bhfuil sé de chúram orthu clásail shóisialta a chur chun cinn agus tacú leo ar an leibhéal áitiúil, agus chun comhairle a thabhairt d’údaráis phoiblí maidir le sonraíochtaí tairisceana a bhfuil rochtain ag an ngeilleagar sóisialta orthu a dhréachtú;

38. ag aithint acmhainneacht mhór an gheilleagair shóisialta chun poist ardcháilíochta a chruthú agus chun tréimhsí oiliúna íoctha a chruthú do dhaoine óga, lena bhféadfar dlús a chur lena lánpháirtiú i margadh an tsaothair; ag spreagadh na mBallstát na cistí atá ar fáil faoin Scéim Ráthaíochta don Aos Óg a úsáid chun an geilleagar sóisialta a chur chun cinn i measc na nglúine níos óige toisc gur féidir leis feabhas a chur ar a lánpháirtiú sa mhargadh saothair; á chur in iúl gur geal léi an tionscnamh ón gCoimisiún maidir le hAcadamh Beartais Fiontraíochta don Aos Óg a sheoladh in 2022 faoi CSE+ chun fiontraíocht i measc na n-óg a chothú agus á iarraidh ar an gCoimisiún aird ar leith a thabhairt ar fhiontraíocht shóisialta agus tionscnaimh spriocdhírithe a fhorbairt chun cabhrú le fiontraithe eile atá tearcionadaithe sa gheilleagar sóisialta;

39. ag tacú le lárionaid náisiúnta inniúlachta a bhunú le haghaidh nuálaíochta sóisialta a bheidh dírithe ar fhiontraithe sóisialta agus le lárionad inniúlachta Eorpach don nuálaíocht shóisialta; á mheabhrú don Choimisiún agus do na Ballstáit, áfach, go bhfuil nuálaíocht shóisialta á cleachtadh ag na heagraíochtaí uile sa gheilleagar sóisialta, lena n-áirítear soláthraithe seirbhísí sóisialta neamhbhrabúis, chomh maith le fiontraithe sóisialta; á iarraidh ar na Ballstáit aghaidh a thabhairt ar dhúshláin shonracha na hearnála seirbhísí sóisialta neamhbhrabúis chun go mbeidh an earnáil sin in ann leanúint dá conair nuálach, agus deontais agus fóirdheontais á gcoinneáil aici faoi CSE+ nó faoi thionscadal Erasmus+;

40. á chur in iúl gur geal léi an úsáid a bhaintear as cistiú spriocdhírithe ón Aontas do thionscadail lena ndírítear ar aistriú na bhfiontar chuig a gcuid fostaithe a fhorbairt agus a chumasú agus, ar an gcaoi sin, leanúnachas an ghnó a áirithiú, lena n-áirítear trí tháthcheangal ag comharchumann oibrithe ( 23 )

41. á iarraidh ar na Ballstáit cur chun cinn a dhéanamh ar an rochtain a fhaigheann eintitis an gheilleagair shóisialta ar chistiú NextGenerationEU i gcomhthéacs a bpleananna náisiúnta don Téarnamh agus don Athléimneacht, go háirithe chun fostaíocht ar ardchaighdeán, cuimsiú sóisialta agus aistriú cuimsitheach digiteach agus glas do chách a chur chun cinn;

42. á iarraidh ar an gCoimisiún, ag an gcéad athbhreithniú eile ar Rialachán na Blocdhíolúine Ginearálta (GBER), raon feidhme an Rialacháin a leathnú agus riachtanais shonracha eintitis an gheilleagair shóisialta a chur san áireamh go leormhaith ó thaobh rochtain ar mhaoiniú agus ar fhorbairt an mhargaidh de; á iarraidh ar an gCoimisiún saincheisteanna sóisialta a chur san áireamh i réimse na Státchabhrach, amhail earcú oibrithe atá faoi mhíbhuntáiste a chur chun cinn, lena n-áirítear daoine faoi mhíchumas, go háirithe i gcomhthéacs théarnamh iar-COVID-19, chun roghanna fianaise-bhunaithe éagsúla a fhiosrú, tar éis dul i gcomhairle leis na geallsealbhóirí ábhartha, chun tacú le forbairt na n-eintiteas sa gheilleagar sóisialta agus soiléireacht agus treoir a chur ar fáil do na húdaráis náisiúnta maidir leis an mbunús dlí atá le húsáid chun tacú le heintitis an gheilleagair shóisialta trí státchabhair;

43. á chur in iúl gur geal léi pleananna an Choimisiúin chun machnamh a dhéanamh ar shásraí tiomanta comhinfheistíochta a sheoladh le fondúireachtaí agus eagraíochtaí daonchairdiúla le haghaidh saincheisteanna sprice amhail easpa dídine;

44. ag tathant ar na húdaráis náisiúnta, réigiúnacha agus áitiúla leas níos fearr a bhaint as acmhainneacht na rialacha atá ann faoi láthair maidir leis na forálacha sonracha le haghaidh seirbhísí ar mhaithe leis an leas eacnamaíoch i gcoitinne (SGEI) chun rochtain a fháil ar thacaíocht airgeadais phoiblí faoi Rialachán AE maidir le Státchabhair, go háirithe trí lánúsáid a bhaint as an deis chun aitheantas a thabhairt d’eintitis an gheilleagair shóisialta a bhfuil gníomhaíocht eacnamaíoch á déanamh acu mar SGEI i gcás inarb ábhartha;

45. á chur in iúl gur geal léi an smaoineamh tionscnamh nua a sheoladh faoin gClár don Mhargadh Aonair chun tacú le cruthú comhpháirtíochtaí idir eintitis an gheilleagair shóisialta agus gnólachtaí príomhshrutha, lena gcumasófaí margadh gnólacht le gnólacht de “cheannacháin shóisialta” a d’fhéadfadh an geilleagar sóisialta a neartú;

46. á chreidiúint go bhféadfadh lipéid agus deimhniúcháin reatha d’eintitis an gheilleagair shóisialta a bheith ina n-inspreagadh do na Ballstáit; á chur in iúl gur geal léi an gealltanas in SEAP go seolfar staidéar maidir le lipéid náisiúnta an gheilleagair shóisialta agus maidir le córais deimhniúcháin d“fhonn infheictheacht an gheilleagair shóisialta a mhéadú agus d”fhonn margadh aonair a fheidhmíonn go maith a chumasú, agus, bunaithe ar na torthaí, féachaint an bhféadfaí an bealach a ullmhú do chóras níos caighdeánaithe ar leibhéal an Aontais; á chur i bhfios go láidir gur cheart go gcuirfí leis an staidéar sin ar thorthaí a baineadh amach roimhe seo agus gur cheart go mbeadh baint ag geallsealbhóirí an gheilleagair shóisialta leis;

47. á mholadh go leathnófaí raon feidhme líonra Réigiúin Eacnamaíochta Sóisialta na hEorpa chun comhpháirtíochtaí nua réigiúnacha agus áitiúla a threisiú, agus go háirithe chun borradh a chur faoin aistriú digiteach agus faoin aistriú glas i gcríocha;

48. ag moladh don Choimisiún, i gcomhar leis na Ballstáit, uirlisí éifeachtacha a shainaithint chun tacú le heagraíochtaí spáis shibhialta sna Ballstáit, agus le heintitis an gheilleagair shóisialta go háirithe, agus chun iad a chosaint; á chur i bhfáth a thábhachtaí atá an Clár um Shaoránacht, Comhionannas, Cearta agus Luachanna, atá dírithe, inter alia , ar eagraíocht neamhbhrabúis agus a bhfuil buiséad EUR 1,55 billiún aige, do na dúshláin atá os comhair na sochaí sibhialta in AE;

49. ag tabhairt dá haire gur minic a theastaíonn cómhaoiniú i leith cistiú eagraíochtaí neamhbhrabúsacha agus gur féidir ceangal a chur ar eagraíochtaí neamhbhrabúsacha sciar ró-ard acmhainní dílse a bheith acu a bheith toirmeascach; á chur i bhfios go láidir, dá bhrí sin, gur cheart an sciar d’acmhainní dílse a theastaíonn le haghaidh cómhaoinithe a mheas agus go gcaithfear modhanna éagsúla a d’fhéadfaí a mhodhnú a chur san áireamh, amhail am deonach nó ranníocaíochtaí comhchineáil;

50. á chur in iúl gur cúis áthais di gur sheol an Coimisiún staidéar inar cuireadh anailís chomparáideach ar fáil ar chórais dlí agus ar thírdhreacha na gcomhlachas in AE; á iarraidh ar an gCoimisiún, ar bhonn Airteagal 352 den Chonradh ar Fheidhmiú an Aontais Eorpaigh, togra a thíolacadh le haghaidh rialacháin lena mbunaítear reacht do chomhlachais Eorpacha, bunaithe ar na moltaí a leagtar amach sa rún ó Pharlaimint na hEorpa an 17 Feabhra 2022 le moltaí don Choimisiún maidir le reacht do chomhlachais trasteorann Eorpacha agus d’eagraíochtaí neamhbhrabúsacha Eorpacha agus i gCuid I den iarscríbhinn a ghabhann leis;

I dtreo chur chun feidhme éifeachtach SEAP

51. á chur in iúl gur geal léi go mór an togra le haghaidh moladh ón gComhairle maidir le coinníollacha creata don gheilleagar sóisialta a bheidh le formheas in 2023; á chur i bhfáth gur cheart go soláthrófaí leis an moladh sainmhíniú comhchoiteann, ar leibhéal an Aontais, ar an ngeilleagar sóisialta, sainmhíniú a bheadh bunaithe ar a phríomhphrionsabail agus ar a phríomhghnéithe mar a chuirtear i láthair iad i SEAP agus gur gá éagsúlacht na n-eintiteas sa gheilleagar sóisialta sna Ballstáit a chur san áireamh sa mholadh agus sa sainmhíniú araon; á thabhairt chun suntais nach mór é a bheith mar phríomhchuspóir ag an moladh na creataí dlíthiúla agus beartais don gheilleagar sóisialta a neartú, go háirithe i mBallstáit ina bhfuil éiceachóras an gheilleagair shóisialta lagforbartha; á chreidiúint gur cheart don mholadh béim a leagan go soiléir ar na hionstraimí tacaíochta a chuireann an tAontas ar fáil agus treoir a thabhairt maidir le beartais shonracha, amhail creataí dlíthiúla oiriúnacha le haghaidh cineálacha éagsúla eintiteas an gheilleagair shóisialta, soláthar poiblí, Státchabhair, fostaíocht, beartais shóisialta agus sláinte, cánachas, oideachas, scileanna agus oiliúint agus a thábhachtaí atá sé aistrithe leanúnacha a nascadh le clár oibre an gheilleagair shóisialta;

52. á chur i bhfios go láidir a thábhachtaí atá rannpháirtíocht na n-oibrithe agus an rialachas daonlathach, ar prionsabail iad a aithnítear i SEAP, chun cuspóirí an gheilleagair shóisialta a bhaint amach; á chur i bhfáth go gcaithfidh dálaí maithe oibre agus fostaíochta agus peirspictíochtaí dul chun cinn gairme a bheith ag gach oibrí sa gheilleagar sóisialta, bunaithe go hidéalach ar chomhaontuithe comhchoiteanna; á thabhairt chun suntais sa chomhthéacs sin nach mór d’eintitis an gheilleagair shóisialta cearta ceardchumainn, idirphlé sóisialta agus cómhargáil a chomhlíonadh; á iarraidh ar an gCoimisiún a áirithiú gur cheart tacaíocht airgeadais uile AE d’eintitis an gheilleagair shóisialta a chur de choinníoll ar chomhlíonadh na ndálaí oibre agus fostaíochta is infheidhme agus/nó oibleagáidí na bhfostóirí arna mbunú le dlí agus/nó de thoradh ar chomhaontuithe comhchoiteanna; á chur i bhfáth, toisc go bhfuil a múnla bunaithe ar rannpháirtíocht na n-oibrithe, go bhfuil eintitis an gheilleagair shóisialta i riocht maith chun idirphlé sóisialta agus cómhargáil a chur chun cinn; á chur i bhfáth, dá bhrí sin, gur gá tuilleadh forbartha a dhéanamh ar an idirphlé sóisialta, ar an leibhéal náisiúnta agus ar an leibhéal Eorpach araon, agus ar an gcomhmhargáil sa gheilleagar sóisialta;

53. á iarraidh ar an gCoimisiún agus ar an tSeirbhís Eorpach Gníomhaíochta Seachtraí an geilleagar sóisialta a chur chun cinn go hidirnáisiúnta agus infheictheacht na hearnála i ngné sheachtrach bheartais an Aontais a mhéadú, inter alia , trí chineál sonrach na gcomhaontuithe sin a aithint agus a áireamh i gcomhaontuithe comhlachais amach anseo agus trí fhaisnéis agus oiliúint maidir leis an ngeilleagar sóisialta a chur ar fáil d’fhoireann thoscaireachtaí AE, agus trí mheasúnú a dhéanamh ar an gcaoi ar féidir le gníomhaíochtaí den sórt sin cur le forbairt an gheilleagair shóisialta i dtríú tíortha;

54. á mheas gur trua nár tháinig aon athrú reachtach as na hiarrataí a rinne an Pharlaimint san am a chuaigh thart ar an gCoimisiún tograí a thíolacadh lena gceadófaí do chumainn fhrithpháirteacha, do chomhlachais agus d’fhondúireachtaí gníomhú ar scála Eorpach agus trasteorann, rud a bhaineann an bonn den tsamhail shóisialta Eorpach agus a chuireann bac ar chur i gcrích an mhargaidh aonair; ag athdhearbhú iarraidh na Parlaiminte go dtabharfaí isteach íoschaighdeáin choiteanna d’eagraíochtaí neamhbhrabúsacha ar fud AE agus go mbunófaí reacht do chomhlachais Eorpacha agus á iarraidh ar an gCoimisiún míniú poiblí a thabhairt ar na cúiseanna nach ndearnadh obair leantach ar iarrataí na Parlaiminte ina leith; á mholadh, i bhfianaise na ndeiseanna arna gcur ar fáil ag SEAP, chomh maith le gníomhaíochtaí Choiste Faireacháin Dhearbhú Lucsamburg, ina bhfuil tromlach na mBallstát, go bhféachfaí ar an gcomhar feabhsaithe mar uirlis chun an dúsháinn sheanbhunaithe a luadh cheana a shárú;

55. ag tabhairt dá haire gur gá d’údaráis phoiblí agus d’eintitis an gheilleagair shóisialta tosaíochtaí sóisialta a shainaithint go soiléir chun acmhainneacht iomlán earnáil an gheilleagair shóisialta chun aghaidh a thabhairt ar dhúshláin shocheacnamaíocha a bhaint amach; á thabhairt chun suntais gur minic a bhíonn dlúthchomhar le heintitis phoiblí ag teastáil le tionscadail an gheilleagair shóisialta; á iarraidh, dá bhrí sin, ar an gCoimisiún agus ar na Ballstáit straitéis nua infheistíochta sóisialta a fhorbairt laistigh den chreat rialachais mhaicreacnamaíoch a chuirtear ar fáil ar leibhéal AE, ina sainaithneofar tosaíochtaí sóisialta go soiléir, i gcomhréir le EPSR, agus lena bhféadfar creat a sholáthar le haghaidh comhair idir údaráis phoiblí agus eintitis an gheilleagair shóisialta;

56. á iarraidh ar an gCoimisiún na tuarascálacha tíre agus na moltaí tírshonracha i bpróiseas an tSeimeastair a úsáid chun faireachán a dhéanamh ar fhorbairt an gheilleagair shóisialta san Eoraip agus á iarraidh ar an gCoimisiún a thionscnaimh a dhéanamh níos uaillmhianaí agus níos comhleanúnaí, agus, i gcás inar féidir, bearta dlíthiúla a mholadh;

57. á iarraidh ar an gCoimisiún faireachán a dhéanamh ar an obair leantach a dhéanann na Ballstáit maidir le gealltanais an Gheilleagair Shóisialta sna Pleananna náisiúnta Téarnaimh agus Athléimneachta;

58. á chur in iúl gur geal léi an fógra go ndéanfar staidéar nua chun faisnéis cháilíochtúil agus chainníochtúil a bhailiú maidir leis an ngeilleagar sóisialta ar fud na mBallstát uile; á iarraidh go gcumhdófaí leis an staidéar sin na cineálacha éagsúla d’eintitis an gheilleagair shóisialta agus go mbaileofaí sonraí imdhealaithe maidir le hoibrithe; ag tabhairt dá haire go bhfuil gá le sonraí mionsonraithe, caighdeánaithe, inchomparáide agus iontaofa ar scála agus tionchar an gheilleagair shóisialta d’fhonn cinntí beartais atá bunaithe ar fhianaise a éascú, chun forbairt an gheilleagair shóisialta a dhéanamh slán i bhfad na haimsire agus chun cur le spriocanna eacnamaíocha agus sóisialta an Aontais; á iarraidh ar an gCoimisiún, mar chuid den obair sin, staidéar 2012 maidir le frithpháirtigh san Aontas a thabhairt cothrom le dáta chun deiseanna agus bacainní ar a bhforbairt a shainaithint, go háirithe i gcúram sláinte agus árachas; á iarraidh ar an gCoimisiún agus ar na húdaráis náisiúnta staidrimh oibriú le Eurostat chun sonraí caighdeánaithe a bhailiú agus chun iad a thabhairt cothrom le dáta go rialta agus anailís a dhéanamh orthu;

59. á chur in iúl gur geal léi an obair atá á déanamh ag an gCoimisiún ar chonair aistrithe don gheilleagar sóisialta agus a ghaireacht d’éiceachórais thionsclaíocha; ag tabhairt dá haire, áfach, go bhfuil gá le faisnéis bhreise chun tuiscint a fháil ar an gcaoi a n-idirghníomhóidh sí le tionscnaimh réigiúnacha agus áitiúla eile agus chun cur chun feidhme éifeachtach ar an láthair a áirithiú;

60. á iarraidh ar na Ballstáit comhordaitheoirí an gheilleagair shóisialta a ainmniú agus pointí teagmhála áitiúla don gheilleagar sóisialta a bhunú d’fhonn feasacht a ardú agus rochtain ar thacaíocht agus ar mhaoiniú a éascú, lena n-áirítear maoiniú AE; á iarraidh ar an gCoimisiún ardán aonair AE ar líne a bhunú chun dea-chleachtais a mhalartú idir na Ballstáit, údaráis áitiúla agus réigiúnacha agus líonraí geilleagair shóisialta, á chur i bhfios go láidir gur gá an t-ardán sin a bhainistiú i gcomhar le líonraí geilleagair shóisialta na hEorpa agus le sainghrúpa an Choimisiúin um an ngeilleagar sóisialta agus um fhiontair shóisialta (GECES); á mheas gur gá dlúth-chomhordú a áirithiú idir comhordaitheoirí náisiúnta, pointí teagmhála áitiúla, ardán ar líne AE agus Tairseach Geilleagar Sóisialta AE chun malartú eolais agus sineirgí a uasmhéadú chomh maith le hinfheictheacht na ndeiseanna do ghníomhaithe sa gheilleagar sóisialta agus dúbláil oibre a d’fhéadfadh a bheith ann a sheachaint;

61. á iarraidh ar an gCoimisiún tuilleadh comhair a dhéanamh le GECES agus tascfhórsa cur chun feidhme SEAP a chur ar bun lena n-áirítear GECES agus comhordaitheoirí náisiúnta atá i gceannas ar fhaireachán a dhéanamh agus tuairisciú rialta don Pharlaimint, don Chomhairle agus do na geallsealbhóirí ábhartha, lena n-áirítear na geallsealbhóirí sóisialta, agus a chomhdhéanamh agus a amlíne gníomhaíochta a scaipeadh;

o

o o

62. á threorú dá hUachtarán an rún seo a chur ar aghaidh chuig an gComhairle agus chuig an gCoimisiún.

(1) IO L 94, 28.3.2014, lch. 65.

(2) IO C 116, 31.3.2021, lch. 162.

(3) Téacsanna arna nglacadh, P9_TA(2022)0044.

(4) IO C 117, 11.3.2022, lch. 53.

(5) IO C 99, 1.3.2022, lch. 122.

(6) IO C 465, 17.11.2021, lch. 110.

(7) IO C 345, 16.10.2020, lch. 2.

(8) IO C 425, 20.10.2021, lch. 2.

(9) IO C 118, 8.4.2020, lch. 145.

(10) IO C 316, 22.9.2017, lch. 224.

(11) IO C 75, 26.2.2016, lch. 34.

(12) IO C 75, 26.2.2016, lch. 11.

(13) IO C 36, 29.1.2016, lch. 111.

(14) IO C 419, 16.12.2015, lch. 42.

(15) IO C 76 E, 25.3.2010, lch. 16.

(16) IO C 99, 13.4.1987, lch. 205.

(17) ECFE/an tAontas Eorpach, Policy brief on making the most of the Social Economy’s contribution to the Circular Economy [Eolas beartais maidir leis an leas is fearr is féidir a bhaint as rannchuidiú an Gheilleagair Chiorclaigh leis an nGeilleagar Ciorclach], 2022.

(18) https://www.eesc.europa.eu/sites/default/files/files/qe-04-17-875-en-n.pdf

(19) An Coimisiún Eorpach, an Ard-Stiúrthóireacht um Fhostaíocht, Gnóthaí Sóisialta agus Cuimsiú, Hayday, M., Varga, E., A recipe book for social finance: a practical guide on designing and implementing initiatives to develop social finance instruments and markets [Leabhar oideas don airgeadas sóisialta: Treoir phraiticiúil maidir le tionscnaimh a dhearadh agus a chur chun feidhme chun ionstraimí airgeadais sóisialta agus margaí sóisialta a fhorbairt], Oifig na bhFoilseachán, 2017.

(20) I measc nithe eile, ina rún an 16 Nollaig 2020 maidir le straitéis nua do FBManna Eorpacha (IO C 445, 29.10.2021, lch. 2) agus an 24 Meitheamh 2021 maidir le prionsabal Eorpach um oiriúnacht rialála agus um choimhdeacht – tuarascáil maidir le Reachtóireacht Níos Fearr do na blianta 2017, 2018 agus 2019 (IO C 81, 18.2.2022, lch. 74).

(21) Eurofound, Labour market change. Cooperatives and social enterprises: Work and employment in selected countries [Athrú ar an margadh saothair. Comharchumainn agus fiontair shóisialta i dtíorthaí ar leith] Oifig Foilseachán an Aontais Eorpaigh, Lucsamburg, 2019.

(22) OECD/An Coimisiún Eorpach, Policy brief on making the most most of the social economy’s contribution of the Social economy [Eolas beartais maidir leis an leas is fearr is féidir a bhaint as rannchuidiú an Gheilleagair Chiorclaigh leis an nGeilleagar Ciorclach], Páipéir Forbartha Áitiúla Eacnamaíochta agus Fostaíochta (LEED) OECD, Uimh. 2022/01, Foilsitheoireacht ECFE, 2022.

(23) E.g. Múnlaí Nuálacha d’Aistriú Gnó do FBManna i Réigiún Mhuir Bhailt a mhaoinítear faoi Interreg, úsáid a bhaint as maoiniú Chiste Sóisialta na hEorpa agus as an gClár um Fhostaíocht agus um Nuálaíocht Shóisialta (EaSI), tionscadail phíolótachaamhail “Aistriú chuig comharchumainn” agus “Sábháil Post” a fhaigheann tacaíocht ó Pharlaimint na hEorpa.